આપણે થોડું કોસ્મોલોજી સમજવું પડશે. 14 અબજ વર્ષ પહેલાં જ્યારે બ્રહ્માંડની ઉત્પત્તિ થઈ ત્યારે તે પ્રકાશમય હતું. તેમાં દ્રવ્ય હતું જ નહિ. આ પ્રકાશ એકદમ ઊંચા ઉષ્ણતામાને અગ્નિરૂપે હતો. તે અગ્નિ જ્યારે થોડો ઠંડો પડ્યો ત્યારે એમાં થોડા કણોની રચના થઈ. તે કણોને બિલકુલ વજન નહોતું. આજે આપણે જે વિશ્વ જોઈએ છીએ તેમાં તો ઘણા કણો ઈલેક્ટ્રોન, પ્રોટોન અને બીજાં તત્વો છે. પાર્ટિકલ ફિઝિક્સની થિયરી સમમિતિ (symmetry)ની થિયરી છે. તે થિયરી પ્રમાણે બધા જ કણોનું વજન એક સરખું હોવું જોઈએ. પણ વાસ્તવમાં બધા કણોને જુદા ગુણધર્મો અને વજન હોય છે. જેમ કે પ્રોટોન ઈલેકટ્રોન કરતાં ભારે છે. હિગ્સ બોઝોન કણ આ સમમિતિને તોડે છે અને કણોને વજન આપે છે. પાર્ટિકલ ફિઝિક્સનો આ મૂળભૂત કણ હોઈ લીઓન લેડેર્મેન નામના વૈજ્ઞાનિકે તેને ‘ગોડ પાર્ટિકલ’ કહ્યો. આ નામ લોકોમાં જલદી પ્રચલિત થયું અને જિજ્ઞાસા ઉત્પન્ન કરી. અચ્છા, આ કણ એકદમ જ મળી ગયો છે તેમ ન કહી શકાય. પરંતુ તે કે એના જેવો જ મળ્યો છે તે કહી શકાય. હજુ વૈજ્ઞાનિક જગતમાંથી તો તેના અસ્તિત્વના પુરાવા પર પ્રશ્નો ઊઠશે જ. પરંતુ એક નવા વિજ્ઞાનની શરૂઆત ચોક્કસ થઈ છે.